TikTok
TikTok er et socialt medie, hvor brugerne deler korte videoer. Det er især populært blandt teenagere og den yngre del af befolkningen og har i begyndelsen af 2020'erne haft en enorm vækst i antallet af brugere. Fordi det er kinesisk ejet, er der især i USA en bekymring for, at det kinesiske styre kan misbruge de mange data til spionage og manipulation.
TikTok hed oprindeligt Musical.ly og startede som en danse-app med læbesynkronisering til populære musiknumre. Det er ejet af det kinesiske selvskab ByteDance, der blev grundlagt i 2012 af Zhang Yiming (f 1983).
Først i 2017 blev TikTok tilgængeligt udenfor Kina. Allerede året efter blev det den første kinesiske app, der var den mest downloadede på iOS og Android. Primo 2023 angav TikTok at have over en milliard brugere i over 150 lande. Heraf var der ca. 150 millioner brugere alene i USA.
TikTok personaliserer ens indhold ud fra, hvad man liker, kommenterer eller deler via sit feed, som kaldes For You. Man kan følge andre indholdsskabere, og man kan selv skabe indhold i form af korte videoer, som man kan tilsætte baggrundsmusik, brugerskabt lyd, filtre, tekst, emojis og animerede giffer. Man kan også samarbejde med andre om at skabe indhold, selv om man befinder sig på forskellige lokationer.
Den populære app har skabt mange tendenser, bl.a. BookTok, hvor brugerne læser og deler ud af deres oplevelser med bøger, hvilket har påvirket bestsellerlisterne. TikTok er også fyldt med mad og opskrifter, og når en bestemt ingrediens hitter på TikTok, kan det ofte mærkes på salget i supermarkederne. TikTok har også sat skub i brugen af memes, som består af et billede eller en kort video i forbindelse med en slående tekst.
Der findes to versioner. Et kinesisk, Douyin, som har strenge regler; fx må man kun være på Douyin i maksimum 40 minutter om dagen, og algoritmen fodres med videnskabeligt indhold. Den anden version er den, der markedsføres som TikTok. Den har hovedsæde i USA og har ingen begrænsninger i brugen.
TikToks algoritme kritiseres for at være stærkt afhængighedsskabende, fordi der indsamles persondata om brugerne, så indholdet kan målrettes meget præcist. Helt den samme form for afhængighed er også noget, som amerikansk ejede sociale medier som SnapChat, YouTube og Instagram beskyldes for.
TikToks forretningsmodel er inspireret af den amerikanske opfindelse Gratis, som Google udviklede efter dotcomboblen i 2001. Brugerne betaler ikke med penge, men med data. Da der ikke er en kendt værdi på persondata såsom ens fødselsdato, lokation eller helbred, er det svært at gennemskue for brugerne.
Der er stor uenighed om, hvor mange data TikTok indsamler. Nogle mener, at det er flere end andre amerikanske sociale medier, men mange undersøgelser peger på, at alle sociale medier indsamler så mange data som overhovedet muligt. Det er muligt at følge med på TikTok via en browser uden at oprette en profil.
Det er omstridt, hvorvidt den kinesiske regering har en bagdør til TikToks data. Frygten for, at det kan være tilfældet, brugte de store amerikanske tech-virksomheder i begyndelsen af 2023 til at argumentere for et forbud mod TikTok i USA. Det skete bl.a. gennem en anti-kinesisk koalition kaldet The Hill & Valley Forum.
Det danske Center for Cybersikkerhed frarådede i februar 2023 ansatte i staten at have TikTok installeret på deres arbejdstelefoner. En del danske politikere har også fravalgt at bruge den på deres arbejdstelefoner. Andre er flittige brugere i deres politiske arbejde. TikTok blev eksempelvis brugt flittigt af Liberal Alliances formand Alex Vanopslagh i valgkampen op til Folketingsvalget i november 2022, hvor han opnåede store personlige stemmetal.
For at imødekomme kritikken har TikTok udviklet Projekt Texas, som er en aftale med den store amerikanske virksomhed Oracle. Alle amerikanske data skal opbevares sikret hos Oracle, som skal sørge for, at der ikke er en bagdør til det kinesiske regime, og at der er en uafhængig kontrol af TikToks algoritmer, så de ikke bruges til politisk manipulation.
CEO for TikTok i USA, Shou Zi Chew, forsikrede alt dette på virksomhedens første høring i den amerikanske kongres den 23. marts 2023.